Isoisänsilta syyskuussa 2016. Taustalla Mustikkamaa.
**Isoisänsilta** (ruots. *Farfarsbron*) on Helsingin Kalasatamasta aivan Sompasaaren rajalta Mustikkamaalle johtava pyöräilyn ja jalankulun silta, joka avattiin vuonna 2016. Se on saanut nimensä Mustikkamaan Isoisänniemen mukaan.

Suomen Rakennusinsinöörien Liitto valitsi 2017 Isoisänsillan vuoden sillaksi.

Nimi
----

Sillan nimi juontuu Mustikkamaalla olevasta Isoisänniemestä, joka puolestaan on saanut nimensä kalastaja Viktor Wilhelm Wickmanista, joka asui niemellä. Nimen niemelle antoivat hänen jälkeläisensä.

Suunnittelu ja rakentaminen
---------------------------

Sillan rakentaminen alkoi elokuussa 2014 ja se avattiin 1. kesäkuuta 2016. Markkinaoikeuteen alkuvuodesta 2014 tehty valitus viivästytti rakentamisen aloittamista, mutta sittemmin valitus peruttiin.

Isoisänsillan rakennuttamisesta vastasi A-Insinöörit ja teräsrakenteiden valmistuksesta vastasi Normek Oy. Sillan teräsrakenteiden asennus alkoi kevättalvella 2015.

Sillan rakentamiseksi järjestetyn suunnittelukilpailun voitti insinööritoimisto Pontekin kilpailuehdotus *Tiikerihai*. Kutsukilpailuun osallistui kahdeksan suunnitteluryhmää. Toteutuksena haastavan Tiikerihain kustannusarvio oli noin neljä miljoonaa euroa. Raadin perusteluiden mukaan sillasta sanottiin tulevan komea maamerkki. Näyttävän sillan arvioitiin antavan paikalle vahvan oman identiteetin.

Suunnittelussa, rakentamisessa sekä projektin hallinnassa on käytetty laajasti digitaalisia keinoja.

Sillan mitat ja rakenne
-----------------------

Sillan pisin jänneväli on 144,3 metriä, pääjänteen viereiset jänteet ovat 6,7 ja 13,6 metriä. Sillan leveys on Mustikkamaan päässä ja keskiosalla neljä metriä ja se levenee Kalasataman puolella, jossa sillan kautta kulkeva kevyen liikenteen väylä haarautuu kahteen suuntaan. Sillan teräskaari haarautuu Mustikkamaata kohti kahdeksi kaareksi. Sillan "kansi" eli päällysrakenne on terästä ja se on ripustettu kaaresta 22 vetotankoparilla.

Lähteet
-------

1. 1 2  Isoisänsillan avajaisia juhlitaan 1. kesäkuuta  2.5.2016. Helsingin kaupunki.  Arkistoitu 22.5.2016. Viitattu 22.5.2016.
2. ↑  Sörnäistenniemen asemakaava- ja asemakaavan muutosehdotus (nro 11780) (doc)  10.4.2008. Helsingin kaupungin kaupunkisuunnittelulautakunta. Viitattu 24.7.2014.
3. ↑  Vuoden silta Suomen Rakennusinsinöörien Liitto RIL. Viitattu 12.7.2018.
4. ↑  Kaisa Hakkarainen: HS vei "isoisän" jälkeläisen kaupungin odotetuimmalle sillalle *Hs.fi*.  1.6.2016. Viitattu 29.7.2016.
5. ↑  Isoisänsillan rakentaminen alkaa *Uutta Helsinkiä*.  23.7.2014. Helsingin kaupunki. Viitattu 23.7.2014.
6. ↑  Uusi silta yhdistää Kalasataman ja Mustikkamaan ja johdattaa aina Korkeasaareen saakka Yle. Viitattu 1.6.2016.
7. ↑  Valitus viivyttää Mustikkamaan siltaa  3.3.2014. Helsingin Sanomat. Viitattu 11.4.2014.
8. ↑  Isoisänsillasta tehty valitus peruttu – rakentaminen alkanee syksyllä  21.5.2014. Helsingin kaupunki.  Arkistoitu 29.8.2014. Viitattu 28.5.2014.
9. ↑  Kalasataman siltakilpailun voitti Tiikerihai  18.5.2011. Yle.  Arkistoitu 11.8.2011. Viitattu 18.5.2011.
10. ↑  Vuoden Silta 2017 -tunnustuspalkinto Isoisänsillalle vakuuttavan tietomallinnuksen ansiosta A-Insinöörit. Viitattu 12.7.2018.
11. ↑  Isoisänsilta Insinööritoimisto Pontek Oy.  Arkistoitu 11.6.2016. Viitattu 21.5.2016.
12. 1 2 3  Isoisänsilta Trimble Solutions Oy.  Arkistoitu 31.5.2016. Viitattu 21.5.2016.

Aiheesta muualla
----------------

* Kuvia tai muita tiedostoja aiheesta **Isoisänsilta** Wikimedia Commonsissa